Jong vrou steek glo haarself in gim doodLebo Mathuloe. Foto: http://www.g3models.co.za ŉ Jong vrou het glo haarself Maandagoggend ten aanskoue van ooggetuies in ŉ gimnasium in Hartbeespoortdam met ŉ mes doodgesteek. Ao. Mpeile Talane, woordvoerder van die polisie in Noordwes, het aan Maroela Media gesê die 23-jarige vrou het die gimnasium in die Pecanwood-landgoed omstreeks 06:00 besoek. “Volgens ooggetuies het sy ŉ mes uitgehaal en haarself verskeie kere op haar liggaam gesteek. Sy het inmekaargesak en is op die toneel dood,” het hy gesê. Talane het gesê die voorval het ten aanskoue van ander gimnasiumgangers gebeur. Die polisie is na die toneel ontbied en die vrou se liggaam is na ŉ staatslykshuis geneem. “Ons neem nog verklarings van ooggetuies af, maar in dié stadium is die motief vir die voorval nie bekend nie.” ŉ Geregtelike doodsondersoek word gedoen. Talane wou nie die naam van die vrou bevestig nie, maar sy is deur verskeie mediabronne as Lebo Mathuloe geïdentifiseer. Volgens Times Live was Mathuloe ŉ model vir G3 Models.